**Р Е Ш Е Н И Е № ПВ-10-П/2016 г.**

**1**. Процедурата по реда на глава шеста от *Закона за опазване на околната среда* за инвестиционно предложение /ИП/: **„Предприятие за преработка на плодове, зеленчуци и ядки“**, землище на с. Климент, Община Карлово, Област Пловдив е започнала с внасяне в Регионална инспекция по околната среда и водите – Пловдив на уведомление за инвестиционно предложение (вх. № ОВОС-1590/16.12.2015г.) от Възложителя: **ЗП Г. Георгиев**

**2.** Поради установени пропуски в представеното уведомление, на основание чл.5, ал.4 от *Наредбата за условията и реда за извършване на оценка на въздействието върху околната среда* (Наредба за ОВОС, приета с ПМС №59/2003 г.), с писмо изх. № ОВОС-1590/28.12.2015г. от Възложителя е изискано предоставянето на следната допълнителна информация:

- Предвид, че инвестиционното предложение включва и сушене на плодове и зеленчуци е необходимо да се представи информация за горивната инсталация – данни за нейната номинална входяща топлинна мощност, вид гориво.

- Да се уточни от къде ще става водозахранването за производствени нужди – чрез обществено водоснабдяване и/или подземни води (сондажен кладенец). В случай, че е предвидено изграждане на сондажен кладенец -да уточните дълбочина, проектни параметри и местоположение на водовземното съоръжение.

- Необходимо е да се уточни номера на имота (в уведомлението е записано УПИ XVIII-185, кв. 13, с. Климент, община Карлово, а в приложените нотариален акт и скица - УПИ XVII-185, кв. 13, с. Климент, община Карлово).

На основание чл.5, ал.4 от Наредбата за ОВОС е определен срок до един месец след получаване на настоящото писмо за предоставяне на допълнителната информация.

Писмото е изпратено на Възложителя с обратна разписка, от която е видно, че същото е получено на 06.01.2016г.

В указания срок възложителят не е представил изисканата информация, както и не е уведомил РИОСВ-Пловдив за необходимост от допълнително време за предоставянето й.

Въз основа на изложеното фактическо обстоятелство, на основание чл.5, ал.5 от Наредбата за ОВОС и чл.56, ал.2, във връзка с чл.30, ал.2 от Административнопроцесуалния кодекс /АПК/

**Р Е Ш И Х :**

**Прекратявам производството** по определяне на приложимата процедура по реда на глава шеста от Закона за опазване на околната среда, в т.ч. и процедурата по оценка за съвместимост с предмета и целите на опазване на защитените зони **за инвестиционно предложение:** „Предприятие за преработка на плодове, зеленчуци и ядки“, землище на с. Климент, Община Карлово, Област Пловдив с Възложител: ЗП Г. Георгиев

**С прекратяване на производството по определяне на приложимата процедура по реда на глава шеста от *Закона за опазване на околната среда* на инвестиционното предложение, не се изключва възможността на Възложителя да подаде ново уведомление по реда на Наредбата за ОВОС.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 23.03.2016г.**

*Директор на РИОСВ - Пловдив*